
Αθήνα, 9 Νοεμβρίου 2026
Ερώτηση και ΑΚΕ

Προς τον Υπουργό Υγείας
Θέμα: Επικίνδυνες φθορές, κακοτεχνίες και σοβαρά ζητήματα ασφάλειας σε τμήματα δημόσιων νοσοκομείων που ανακαινίστηκαν πρόσφατα με πόρους του Ταμείου Ανάκαμψης και Ανθεκτικότητας ή άλλα χρηματοδοτικά εργαλεία
Πτώσεις οροφών, πλημμύρες Τμημάτων Επειγόντων Περιστατικών με απλή βροχόπτωση, εισροές υδάτων, κ.α, σε δημόσια νοσοκομεία που έχουν ανακαινιστεί πρόσφατα με πόρους του Ταμείου Ανάκαμψης και Ανθεκτικότητας και άλλα χρηματοδοτικά εργαλεία: τα περιστατικά πολλαπλασιάζονται σύμφωνα με σειρά δημοσιευμάτων στον ηλεκτρονικό και έντυπο Τύπο, καθώς και με επίσημες καταγγελίες εκπροσώπων συνδικαλιστικών φορέων. Σχετικές καταγγελίες έχουν κάνει η Πανελλήνια Ομοσπονδία Εργαζομένων στα Δημόσια Νοσοκομεία (ΠΟΕΔΗΝ: Κατέρρευσε τμήμα ψευδοροφής στα ανακαινισμένα ΤΕΠ του νοσοκομείου Κορίνθου) και η Ένωση Ιατρών Νοσοκομείων Αθήνας και Πειραιά (ΕΙΝΑΠ). Στο πλαίσιο αυτό προκύπτουν σοβαρά ερωτήματα σχετικά με την ποιότητα, τη συντήρηση και την ανθεκτικότητα των εργασιών που πραγματοποιήθηκαν στο πλαίσιο ανακαινίσεων στο ΕΣΥ μέσω κονδυλίων του Ταμείου Ανάκαμψης και Ανθεκτικότητας.

Παρά το γεγονός ότι η κυβέρνηση προβάλλει ως επιτυχία την αναβάθμιση τμημάτων νοσοκομείων και Κέντρων Υγείας μέσω του Ταμείου Ανάκαμψης και Ανθεκτικότητας (ΤΑΑ), η πραγματική εικόνα σε πολλές δομές εγείρει σοβαρούς κινδύνους για ασθενείς και υγειονομικούς.

Ειδικότερα, σε Τμήματα Επειγόντων Περιστατικών και υποδομές (όπως κλινικές, ηλεκτρολογικές εγκαταστάσεις και χώροι υγιεινής) που παραδόθηκαν πρόσφατα ως «ανακαινισμένοι», καταγράφονται φθορές, κακοτεχνίες, εισροές υδάτων ύστερα από μια συνηθισμένη για την εποχή βροχόπτωση, καθώς και προβλήματα λειτουργικής ασφάλειας. Τα φαινόμενα αυτά : 

1. Δυσχεραίνουν καθημερινά το έργο του υγειονομικού προσωπικού. 

2. Θέτουν σε κίνδυνο την ασφάλεια των νοσηλευόμενων ασθενών.

Ενδεικτικά παραδείγματα επικίνδυνων κακοτεχνιών σε πρόσφατα ανακαινισμένους χώρους δημόσιων νοσοκομείων, συνιστούν : 

1. Το πρόσφατα ανακαινισμένο μέσω ΤΑΑ, Τμήμα Επειγόντων Περιστατικών του Γενικού Νοσοκομείου Αλεξανδρούπολης το οποίο πλημμύρισε από εισροή υδάτων, εκ της οροφής, ύστερα από βροχόπτωση (3/11/2026).

2. Το πρόσφατα ανακαινισμένο Τμήμα Επειγόντων Περιστατικών του Γενικού Νοσοκομείου Κορίνθου όπου είχαμε πτώση οροφής (4/8/2026) που οδήγησε στον ελαφρύ τραυματισμό μίας γιατρού και μίας νοσηλεύτριας.
3. Το Γενικό νοσοκομείο Νίκαιας στο οποίο το Σωματείο Εργαζομένων κατήγγειλε σε ανακοίνωσή του (7/9/2026) ότι οι χώροι του Τμήματος Επειγόντων Περιστατικών, όπου βρίσκονται ο αξονικός τομογράφος, ο υπέρηχος και ο αγγειογράφος, πλημμυρίζουν όταν βρέχει.

4. Το Γενικό Νοσοκομείο Πατρών «Άγιος Ανδρέας» (23 Σεπτεμβρίου 2026): Η έντονη βροχόπτωση οδήγησε σε εκτεταμένη εισροή υδάτων και πλημμύρα στο κτίριο «Γ. Γεννηματάς» (κτίριο του Ταχύρρυθμου). Τα νερά εισχώρησαν από την οροφή του 3ου ορόφου και έφτασαν μέχρι το ισόγειο, με αποτέλεσμα την εσπευσμένη ακύρωση των ιατρείων υπό τον φόβο ηλεκτροπληξίας και το κλείσιμο του κτιρίου. Είχε προηγηθεί σοβαρή πυρκαγιά στα υπόγειά του (η δεύτερη μέσα σε έναν χρόνο), που ανάγκασε το προσωπικό σε εκκένωση κλινικών λόγω πνιγηρών καπνών.

5. Το Πανεπιστημιακό Γενικό Νοσοκομείο Ηρακλείου - ΠΑΓΝΗ (27 Σεπτεμβρίου 2026): Μία τυπική βροχόπτωση στάθηκε αρκετή για να πλημμυρίσει ο 4ος όροφος και να καταρρεύσει γυψοσανίδα της οροφής σε κεντρικό διάδρομο, δίπλα στην  Πνευμονολογική και Νευρολογική Κλινική.

6. Το μεγαλύτερο νοσοκομείο της χώρας ο «Ευαγγελισμός» στο οποίο υλοποιείται η ενεργειακή αναβάθμιση του κτηρίου «ΠΑΤΕΡΑ», μέσω ΕΣΠΑ που υπεγράφη επί κυβέρνησης ΣΥΡΙΖΑ τον Απρίλιο του 2019, επίσης παρουσιάζει μεγάλα προβλήματα και κακοτεχνίες που έχουν οδηγήσει στο κλείσιμο της μιας εκ των δυο χειρουργικών κλινικών. Συγκεκριμένα, σύμφωνα με καταγγελίες εργαζομένων, ενάμιση έτος μετά τα εγκαίνια του 8 ορόφου του κτηρίου ΠΑΤΕΡΑ παραμένει κλειστή η μεγαλύτερη κλινική του νοσοκομείου (60 κλίνες) λόγω διαρροής υδάτων από την ταράτσα. Οι βλάβες δε, είναι σε τέτοια έκταση ώστε, λόγω εισροής υδάτων στις ηλεκτρολογικές εγκαταστάσεις και των παρακάτω ορόφων (έως και τον 5ο όροφο), για αποφυγή ηλεκτροπληξίας να έχουν αχρηστευθεί 5κλινοι θάλαμοι.

7. Το Θριάσιο νοσοκομείο στο οποίο το Σωματείο Εργαζομένων σε ανακοίνωση του κάνει λόγο για συνολικά δέκα περιστατικά πτώσης τμημάτων οροφής τους τελευταίους μήνες, με τελευταίο περιστατικό να έχει σημειωθεί στις 13/10/2026 στην τραπεζαρία της Ψυχιατρικής Κλινικής, στο μπάνιο των ασθενών και στο γραφείο των γιατρών της Β΄ Παθολογικής Κλινικής.

Με δεδομένο ότι τα έργα αυτά υλοποιούνται μέσω εργολαβιών με τη χρηματοδότηση του ευρωπαϊκού μηχανισμού, αποσκοπούν στην ουσιαστική αναβάθμιση του ΕΣΥ και τελούν υπό την εποπτεία του κράτους και δημόσιων φορέων (όπως το ΤΑΙΠΕΔ), προκύπτουν μείζονα ζητήματα διαφάνειας, αυστηρής τήρησης των τεχνικών προδιαγραφών και απόδοσης ευθυνών για τη διαχείριση της εθνικής και ενωσιακής χρηματοδότησης. 

Με δεδομένο ότι πρέπει να διασφαλίζεται ασφαλές περιβάλλον νοσηλείας των ασθενών και εργασίας των υγειονομικών,

Ερωτάται ο αρμόδιος Υπουργός:
1. Πόσα νοσοκομεία, Κέντρα Υγείας και Τμήματα Επειγόντων Περιστατικών έχουν ανακαινιστεί ή βρίσκονται υπό ανακαίνιση μέσω του Ταμείου Ανάκαμψης και Ανθεκτικότητας και άλλων χρηματοδοτικών εργαλείων, ανά Υγειονομική Περιφέρεια, με ποιο συνολικό κόστος και ποιο χρονοδιάγραμμα υλοποίησης;

2. Ποια συγκεκριμένα νοσοκομεία ή δομές Υγείας έχουν καταγραφεί στα επίσημα στοιχεία του Υπουργείου ότι παρουσιάζουν πρόωρες φθορές ή τεχνικά προβλήματα στα ανακαινισμένα τους τμήματα και ποιες ενέργειες έχουν γίνει για την άμεση αποκατάστασή τους;

3. Προτίθεται να δημοσιοποιήσει όλες τις συμβάσεις, τα πρωτόκολλα παραλαβής, τις τεχνικές εκθέσεις και τα πορίσματα ελέγχου των έργων που χρηματοδοτήθηκαν από το Ταμείο Ανάκαμψης, ώστε να υπάρχει πλήρης διαφάνεια για τη διαχείριση των δημόσιων πόρων;

4. Πώς εξηγεί ότι χώροι οι οποίοι εγκαινιάστηκαν ως πρότυπες υποδομές εμφανίζουν πλημμύρες, διαρροές, πτώσεις οροφών και προβλήματα ηλεκτρολογικής ασφάλειας λίγους μόλις μήνες μετά την παράδοσή τους;

5. Σε ποιους ακριβώς ελέγχους ποιότητας και παραλαβής (ποιοτικούς και τεχνικούς) υποβλήθηκαν τα έργα ανακαίνισης στα νοσοκομεία της χώρας πριν από την οριστική τους παράδοση από τους ανάδοχους εργολάβους;

6. Ποια ήταν τα πορίσματα των τεχνικών ελέγχων που διενεργήθηκαν μετά τα περιστατικά στα Νοσοκομεία Αλεξανδρούπολης, Κορίνθου, Νίκαιας, ΠΑΓΝΗ, «Άγιος Ανδρέας», Ευαγγελισμός και Θριάσιο;

7. Υφίσταται ενεργός μηχανισμός εγγύησης καλής εκτέλεσης των έργων από τις ανάδοχες εταιρείες και σε ποιες ενέργειες προβαίνει το Υπουργείο ώστε το κόστος επιδιορθώσεως των φθορών να μην επιβαρύνει εκ νέου τον κρατικό προϋπολογισμό αλλά να βαρύνει αποκλειστικά τους εργολάβους;

8. Πώς διασφαλίζεται η διαφάνεια και η αυστηρή τήρηση των χρονοδιαγραμμάτων και των προδιαγραφών για τα έργα του Ταμείου Ανάκαμψης (ή μέσω άλλων χρηματοδοτικών εργαλείων) που βρίσκονται σε εξέλιξη ή έχουν ολοκληρωθεί πρόσφατα, δεδομένου του αυστηρού χρονικού ορίζοντα του μηχανισμού;
Αίτηση Κατάθεσης Εγγράφων
Αιτούμαστε να κατατεθούν στη Βουλή για ενημέρωση :

1. Τα πρωτόκολλα προσωρινής και οριστικής παραλαβής των επίμαχων έργων. 

2. Οι εκθέσεις τεχνικών ελέγχων και πραγματογνωμοσυνών που διενεργήθηκαν μετά τα σχετικά περιστατικά. 

3. Οι συμβάσεις, οι τυχόν συμπληρωματικές συμβάσεις και οι εγγυητικές επιστολές καλής εκτέλεσης των αναδόχων. 

4. Τα πρακτικά των επιτροπών παρακολούθησης και παραλαβής των έργων. 
5. Στοιχεία για τυχόν κυρώσεις, καταπτώσεις εγγυήσεων ή δικαστικές ενέργειες κατά αναδόχων.
Οι Eρωτώσες Bουλεύτριες και οι Eρωτώντες Bουλευτές

Δούρου Ειρήνη (Ρένα)

Πολάκης Παύλος 

Ακρίτα Έλενα 

Αναστασοπούλου Ζωή 

Βαρδάκης Σωκράτης 

Γιαννούλης Χρήστος 

Καριπίδης Ιωάννης 

Παπαηλιού Γεώργιος 

